Wikiloc - 237. Senderisme en tren: de St. Martí de Centelles a Balenya-Seva-Tona per la Serra de l'Arca i el GR-2*
Senderisme en tren
Senderisme en tren on Wikiloc
237. Senderisme en tren: de St. Martí de Centelles a Balenya-Seva-Tona per la Serra de l'Arca i el GR-2* on Wikiloc

237. Senderisme en tren: de St. Martí de Centelles a Balenya-Seva-Tona per la Serra de l'Arca i el GR-2*
LA TRAVESSA Llarga travessa plena d'al·licients que segueix gairebé de forma íntegra el GR-2 entre les estacions de Sant Martí de Centelles i la de Balenyà, dos municipis de la comarca d'Osona separades ferroviàriament per dues estacions (Centelles i Balenyà-Els Hostalets). Tot i que l'estació de sortida es troba a Osona, la primera part de la travessa recorre el municipi d'Aiguafreda (Vallès Oriental), poble que travessem només començar i raó per la qual de vegades l'estació de Sant Martí de Centelles es coneix com la d'Aiguafreda. * Hem afegit l'asterisc al GR-2 del títol atès que tot i que seguim aquest sender des d'Aiguafreda fins a Seva, a la Serra de l'Arca el deixarem durant alguns trams a fi de seguir un corriol que va a tocar de la cinglera i que creiem que és més interessant que la pista per on circula el GR. El corriol és clar i en alguns punts s'acosta a tocar de cinglera d'on podrem gaudir de grans panoràmiques del Montseny. El sender homologat recorre un bon grapat d'elements interessants que hi ha escampats sobre la serra de l'Arca, unes cingleres que cauen cap a llevant vers la riera de l'Avençó. La zona és especialment poblada amb ruïnes d'antics masos i dòlmens. També són interessants les visites al Brull i el nucli antic de Seva, que tot i que petit, és encantador. No tots els dòlmens estan en bon estat. N'hi ha alguns que el seu estat no justifica la visita, són els casos dels dòlmens de la Creu del Sastre, del Serrat dels Moros o la cista de la Creu de la Parròquia, jaciments irreconeixibles o amb poc interès pels no professionals. Els jaciments que es troben a pocs metres del camí principal els hem mantingut situats al track de la ruta, encara que sovint el corriol d'accés sovint està poc fressat i no és gaire evident. (si voleu conèixer tots els elements patrimonials de la zona, us recomanem fer una ullada a les rutes que el company Capità Haddock ha fet per la zona). L’excursió la podem dividir en tres trams ben diferenciats per l’interès paisatgístic o patrimonial de cada part. La primera és el tram entre Aiguafreda i El Brull, i és el que presenta bona part dels punts rellevants de la ruta: ermites, panoràmiques, balmes, corriols sobre els cingles, ruïnes d'antics masos i dòlmens s’escampen aquí i allà durant el recorregut. En definitiva un tram variat i distret que justifica de forma sobrera la sortida fins a aquests racons dels primers contraforts del parc natural del Montseny. La segona entre el Brull i Seva, on encara continuem amb el GR-2. En aquest tram puajrem a un cim amb restes arqueològiques i passarem a tocar d'un inesperat estany. Per accedir al cim del Serrat del Prat d'Ori cal apartar-se del camí senyalitzat uns metres a la dreta del camí, no indicat als mapes en paper, així que caldrà estar atents al track del gps. Al capdamunt del turó hi ha un replà amb diferents tombes antropomòrfiques. El cim pròpiament dit és uns metres al nord. El bosc no deixa veure gaires vistes, així que si no s'és un fan dels jaciments, la pujada no té gran interès. Finalment, el darrer tram de 5 quilòmetres entre Seva i Balenyà el farem fora de sender marcat. És el tram menys interessant, tot i que la primera part va entre extensos camps de conreu que verdejaran a la primavera. Després venen dos trams de sender que travessen margues blaves, els components bàsics dels turons testimoni osonencs, situats entre un altre que va per asfalt a tocar de Can Barceló. El corriol desemboca a tocar del mas, de fet, escassos metres abans de la porta de sortida. Molts tracks i algunes marxes populars utilitzen aquest camí, així que entenem que hi ha dret de pas. Si no fos així, i algú en sap res, estarem agraïts en què ens ho comuniqueu. DIFICULTAT Cap dificultat remarcable tret de la distància. Recorregut marcat amb els senyals blancs i vermells corresponents al sender de gran recorregut entre Aiguafreda i Seva (16 quilòmetres). La travessa va normalment per pistes tret dels trams de corriols situats al capadamunt de la serra de l'Arca, on ens separarem del GR-2 marcat (pista) a fi de recorrer el senderó que va a tocar del cingle i des d'on es tenen magnífiques vistes del Tagamanent, el Pla de la Calma i el Matagalls. TRENS INICI: estació de Sant Martí de Centelles. Línia R3 de Rodalies Barcelona-Puigcerdà. La parada és en aquest municipi d'Osona, però només que creuem el riu Congost que passarem a Aiguafreda (Vallès Oriental). En aquest municipi hi ha tota mena de serveis prop de la ruta. FINAL: estació de Balenyà-Tona-Seva. De la mateixa linia de rodalies que la de sortida. L'estació és a la entitat de Sant Miquel de Balenyà, nucli de població que pertany a Seva. Dona servei a les poblacions de Seva i Tona. Disposa de bar a l'edifici de viatgers. Podeu consultar aquí els horaris dels diferents transports: - RODALIES DE CATALUNYA